Wes Anderson

Wesley Wales "Wes" Anderson (s. 1. toukokuuta 1969 Houston, Texas) on yhdysvaltalainen elokuvaohjaaja, -käsikirjoittaja ja -tuottaja.

Anderson aloitti uransa 1990-luvulla ja nousi suuren yleisön tietoisuuteen kolmannella elokuvallaan Royal Tenenbaums (2001). Hänen menestynein elokuvansa on vuoden 2014 elokuva The Grand Budapest Hotel, joka toi Andersonille kaksi henkilökohtaista Oscar-ehdokkuutta. Anderson käsikirjoittaa elokuvansa itse. Hänen elokuvansa tunnetaan persoonallisesta humoristisuudestaan ja hyvin omaperäisestä ja tyylitellystä visuaalisuudestaan. 

 Nuoruus 
Anderson syntyi vuonna 1969 Houstonissa Texasissa. Hänen isänsä Melver Leonard Andersonilla on ruotsalaisia sukujuuria. Äiti Texas Ann Anderson (o. s. Burroughs) on Tarzan-kirjailija Edgar Rice Burroughsin pojantytär.Nathan 2024, s. 16–17.

Melver Andersonilla oli mainostoimisto, ja äiti työskenteli kiinteistönvälittäjänä ja arkeologina. Andersonilla on kaksi veljeä. Vanhemmat erosivat, kun Anderson oli kahdeksanvuotias.

Anderson teki nuorena veljiensä kanssa elokuvia kahdeksan millimetrin Super-kameralla. Hän luki paljon kaunokirjallisuutta. High schoolissa Anderson teki näytelmiä, jotka perustuivat usein johonkin tunnettuun tarinaan, elokuvaan tai televisio-ohjelmaan.

Valmistuttuaan high schoolista Anderson opiskeli filosofiaa Texasin yliopistossa Austinissa. Siellä hän tutustui Owen Wilsoniin, josta tuli myöhemmin hänen luottonäyttelijänsä ja käsikirjoittajakumppaninsa. Anderson valmistui yliopistosta vuonna 1991.

 Ura 
Andersonin ensimmäinen elokuva oli komediallinen rikoselokuva Lurjukset (1996), jonka käsikirjoitusta hän oli työstänyt Owen Wilsonin kanssa jo yliopistossa. Elokuva oli alun perin lyhytelokuva. Se herätti elokuvantekijä Kit Carsonin mielenkiinnon, ja se esitettiin Sundancen elokuvajuhlilla. Siellä sen näki ohjaaja James L. Brooks, ja elokuvasta tehtiin kokopitkä versio. Sundancen elokuvajuhlat torjui kuitenkin kokopitkän elokuvan, koska heillä oli jo tarpeeksi outoja komedioita. Heikosti sujuneen testinäytöksen seurauksena elokuvan julkaisija Sony ei markkinoinut elokuvaa juuri lainkaan. Elokuva ei saanutkaan katsojia ja tuotti alle miljoona dollaria lipputuloina. Jotkut elokuva-arvostelijat kuitenkin pitivät elokuvan persoonallisesta tyylistä ja naiivista koomisuudesta, ja kutsuivat Andersonia lupaavaksi. Ohjaaja Martin Scorsese piti elokuvaa yhtenä vuoden parhaista.Nathan 2024, s. 36–42. Anderson voitti elokuvasta parhaan uuden elokuvantekijän palkinnon MTV Movie Awardsissa 1996.

Lurjusten jälkeen Anderson ja Wilson tekivät elokuvan Akatemian älypää (1998), joka kertoo koulussa huonosti menestyvästä, harrastuksiinsa keskittyvästä teinipojasta. Elokuva sai myönteiset arvostelut, useita palkintoehdokkuuksia ja paljon julkisuutta, mutta ei vielä suurta yleisöä. Akatemian älypäässä ohjaajan tyyli oli jo kypsynyt persoonalliseksi.Nathan 2024, s. 47.

Andersonin ensimmäinen menestyselokuva oli omalaatuisesta perheestä kertova Royal Tenenbaums (2001). Sen näyttelijäkaarti on hyvin nimekäs, ja se keräsi Yhdysvalloissa yli 50 miljoonan dollarin lipputulot. Elokuva toi myös parhaan alkuperäisen käsikirjoituksen Oscar-palkintoehdokkuuden Andersonille ja Wilsonille.

Andersonin seuraava elokuva Steve Zissoun vedenalainen maailma (2004) kertoo haita jahtaavasta meritutkijasta. Pääosaa esittää Bill Murray, yksi Andersonin luottonäyttelijöistä. Elokuvassa on runsaasti animoituja eläinkohtauksia ja aiempia elokuvia suurempi budjetti. Zissouta seurasi Darjeeling Limited (2007), jossa kolme veljestä matkaa junalla läpi Intian. Kumpikin näistä elokuvista sai kriitikoilta ristiriitaisen vastaanoton.

Stop motion -animaatioelokuva Fantastic Mr. Fox – Kekseliäs kettu (2009) perustuu Roald Dahlin kirjaan. Tällä kertaa myös arvostelijat pitivät elokuvasta, ja se sai Oscar-ehdokkuuksia.

Karkuteille lähtevistä lapsista kertova Moonrise Kingdom julkaistiin vuonna 2012. Sen käsikirjoituksesta Anderson sai toisen Oscar-ehdokkuutensa.

The Grand Budapest Hotel (2014) on myyttiseen vuoden 1932 Keski-Eurooppaan sijoittuva eeppinen tarina concierge Gustave H.:sta, hänen hotellipojastaan sekä varastetusta maalauksesta. Löyhästi Stefan Zweigin tarinoista innoituksensa saanut elokuva kerrotaan kolminkertaisesti sisäkkäisessä muodossa takaumana. Toiminnallisia kohtauksia ja vakavia teemoja sisältävää komediallista elokuvaa on kutsuttu Andersonin täyteläisimmäksi ja hulluimmaksi sekä visuaaliselta että temaattiselta kannalta.Nathan 2024, s. 205–210. Se on myös Andersonin uran menestynein. Elokuva tuotti maailmanlaajuisesti 173 miljoonaa dollaria ja sai yhdeksän Oscar-ehdokkuutta, mukaan lukien parhaan elokuvan, ohjauksen ja alkuperäisen käsikirjoituksen ehdokkuudet Andersonille.Nathan 2024, s. 232–233. Elokuva sai Golden Globe -palkinnon parhaasta elokuvasta musikaalin ja komedian kategoriassa. Anderson palkittiin elokuvasta myös parhaan alkuperäisen käsikirjoituksen Baftalla ja WGA-palkinnolla.

Vuonna 2016 kolme Andersonin elokuvaa – Royal Tenenbaums, Moonrise Kingdom ja The Grand Budapest Hotel – äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.The 21st Century’s 100 Greatest Films, BBC Culture 24.8.2016. 

Vuonna 2018 julkaistiin Andersonin toinen stop motion -animaatioelokuva, Isle of Dogs.

The French Dispatch (2021) kertoo ranskalaisessa kaupungissa toimivasta, amerikkalaisten pyörittämästä lehdestä, jonka mallina toimi Andersonin arvostama The New Yorker -aikakauslehti.  Tunnelmaltaan ranskalaisia elokuvia seuraava, 1950–1970-luvuille sijoittuva elokuva kuvattiin Angoulêmessa. Elokuva koostuu kolmesta tarinasta, joiden kertojana toimii kyseisen lehtijutun kirjoittanut toimittaja. The French Dispatch on visuaalisesti ylitsepursuavan yksityiskohtainen ja elokuvalliselta kerronnaltaan monipuolinen, ja siinä esiintyvät kaikki Andersonin elokuville tyypilliset piirteet. Elokuva sai arvostelijoilta ristiriitaisen vastaanoton ja kohtalaisesti katsojia.Nathan 2024, s. 260–278.

Vuoden 2023 elokuva Asteroid City kuvaa tähtiharrastajia perheineen fiktiivisessä amerikkalaisessa kylässä vuonna 1955. Tarinan hahmoja ja heitä näytelmässä esittäviä näyttelijöitä limittäin seuraavaa elokuvaa kutsuttiin hyvin andersonmaiseksi niin myönteisessä kuin kielteisessäkin merkityksessä. Se tuotti maailmanlaajuisesti 52 miljoonaa dollaria.Nathan 2024, s. 290–294.

Vuonna 2023 Anderson ohjasi neljä lyhytelokuvaa, jotka perustuvat Roald Dahlin nuortentarinoihin. Saman tekijäryhmän kanssa kuvatut ja samankeskiset lyhytelokuvat oli alun perin tarkoitettu julkaistavaksi yhtenä pitkänä elokuvana, mutta ne julkaistiin kuitenkin erikseen.Nathan 2024, s. 294–295. Näistä elokuvista The Wonderful Story of Henry Sugar (2023) toi Andersonille hänen ensimmäisen Oscar-palkintonsa parhaasta lyhytelokuvasta.

Andersonin uusin elokuva, Foinikialainen juoni, sai ensi-iltansa toukokuussa 2025. Elokuva kertoo perheestä ja perheyrityksestä.

 Yksityiselämä 
Wes Andersonin avopuoliso on vaatesuunnittelija ja kirjailija Juman Malouf. Heillä on yhteinen tytär.

Anderson on bibliofiili, joka keräilee elokuvakirjoja ja kirjojen ensipainoksia. Myös hänen elokuvissaan on paljon erilaisia viittauksia kirjoihin.Nathan 2024, s. 23–24.

 Elokuvien tyyli 
Andersonin elokuvissa on runsaasti tyylittelyä, kuten symmetriaa, suoria sivu- ja etukuvakulmia sekä harkittuja väripaletteja, usein pastellisävyisiä. Tämän seurauksena Andersonin elokuvat ovat tarkoituksellisen keinotekoisen näköisiä. Kerronnallisesti Anderson hyödyntää joskus sisäkkäisiä tarinoita.

Anderson kiinnittää elokuvissaan runsaasti huomiota pieniinkin yksityiskohtiin, kuten hahmojen vaatteisiin, väreihin ja pieniin esineisiin.Nathan 2024, s. 8–9. Andersonin elokuvien toistuvia visuaalisia motiiveja ovat taidemaalaukset, ruoka, khakikangas, baskerit, viikset, kiikarit, luetteloita kirjoittelevat hahmot, vanhanaikaiset tallennuslaitteet sekä liikkuminen paikasta toiseen kaikenlaisilla kulkuvälineillä. Kirjaintyyppinä hän on suosinut Futuraa.Nathan 2024, s. 65–66.

Anderson sanoo joskus harkinneensa elokuvallisesta tyylistään luopumista. Hän kuitenkin totesi pitävänsä elokuvien tekemisestä ”omalla käsialallaan” ja teki tietoisen päätöksen pitäytyä tyylissä, joka monelta osin heijastaa myös Andersonin elämää ja persoonaa elokuvien ulkopuolella.Nathan 2024, s. 7. Hän on sanonut, että hänen elokuvansa kannattaa katsoa kahdesti, jotta katsoja näkisi ne sellaisina kuin ne ovat, eikä vain sellaisina kuin miltä ne näyttävät.

Anderson on käsikirjoittanut kaikki ohjaamansa elokuvat itse, mutta yhtä lukuun ottamatta yhteistyössä jonkun toisen kanssa.Nathan 2024, s. 43. Andersonilla on tapana pitäytyä samoissa työtovereissa. Hänen luottokumppaneitaan ovat muun muassa näyttelijä ja käsikirjoittaja Owen Wilson, elokuvaaja Robert Yeoman, pukusuunnittelija Milena Canonero, lavastaja Adam Stockhausen ja säveltäjä Alexandre Desplat.

Andersonin tyylistä vaikutteita ottaneita muiden ohjaajien elokuvia ovat The Hollywood Reporterin mukaan esimerkiksi Dynamiitti Napoleon, Garden State, Juno, Paddington-trilogia, Lego Elokuva ja Barbie.

 Filmografia 
 Lurjukset (Bottle Rocket, 1996)
 Akatemian älypää (Rushmore, 1998)
 Royal Tenenbaums (2001)
 Steve Zissoun vedenalainen maailma (The Life Aquatic with Steve Zissou, 2004)
 Darjeeling Limited (2007)
 Fantastic Mr. Fox – Kekseliäs kettu (2009)
 Moonrise Kingdom (2012)
 The Grand Budapest Hotel (2014)
 Isle of Dogs (2018)
 The French Dispatch (2021)
 Asteroid City (2023)
 Foinikialainen juoni (The Phoenician Scheme, 2025)

 Lyhytelokuvat 

 Bottle Rocket (1994)
 Hotel Chevalier (2007)
 Henry Sugarin ihmeellinen tarina (The Wonderful Story of Henry Sugar, 2023)
 Joutsen (The Swan, 2023)
 Rotanpyydystäjä (The Ratcatcher, 2023)
 Myrkky (Poison, 2023)

 Lähteet 

 Viitteet 

 Kirjallisuutta 
Dilley, Whitney Crothers. The Cinema of Wes Anderson: Bringing Nostalgia to Life. London : Wallflower Press, 2017. .
Kornhaber, Donna. Wes Anderson. Urbana: University of Illinois Press, 2017. .

 Aiheesta muualla 



Luokka:Yhdysvaltalaiset elokuvaohjaajat
Luokka:Yhdysvaltalaiset elokuvakäsikirjoittajat
Luokka:Yhdysvaltalaiset elokuvatuottajat
Luokka:BAFTA-palkinnon saajat
Luokka:Annie-palkinnon saajat
Luokka:Vuonna 1969 syntyneet
Luokka:Elävät henkilöt
Luokka:Seulonnan keskeiset artikkelit